Szucher Ervin • 2020. július 09., 17:07	• utolsó módosítás: 2020. július 09., 17:14
A kezdeményezők szerint ha a pácienshez a saját nyelvén szólsz, az már akár fél gyógyulást is jelenthet • Fotó: Haáz Vince
Az anyanyelven való szót értés elősegítése a legfőbb célja a Maros megyei magyar vagy magyarul is szívesen kommunikáló fogorvosok „listázása”. A főként a magyar nyelvű oktatást és orvoslást támogató Studium–Prospero Alapítvány legújabb kiadványa
hiánypótló útmutatóként kerül a páciensek kezébe,
miután a civil szervezet munkatársai az elmúlt években a helyi magyar orvosok, majd a rezidensek szaknévsorával segítettek a betegeknek a velük könnyebben kommunikáló szakemberek kiválasztásában.
A magyar ember – és annál inkább a székely – makacs és következetes. Nem könnyű vele szót érteni, főleg ha a nyelvét sem ismered. Ha azonban a pácienshez a saját nyelvén szólsz és magyarázol neki, az már számára akár fél gyógyulást is jelenthet”
– értékelte a kezdeményezést Márton Csongor, a megyei fogorvosi kamara titkára. A háromszéki származású orvos bevallása szerint annak dacára, hogy nagyon jól beszéli a román nyelvet, neki is nagyon jól esik, ha a gyógyszertárban anyanyelvén beszélnek vele. Tapasztalata szerint orvosként rendelkezhetsz bármilyen magas szintű szaktudással: ha nem teszel meg mindent, hogy megértesd magad a beteggel, a kezelés kudarcra van ítélve.
Markovics Péter, a kamara alelnöke abban bízik, hogy
a szaknévsor növelni fogja a magyar anyanyelvű páciensek bizalmát a közösség orvosaiban, ugyanakkor úgy véli, megkönnyíti mindenki számára a naprakész, anyanyelven való információszerzést, és gyors kezelési lehetőséget nyújt bármely fogorvosi szakterületen.
Ebben a füzet szerkesztői a mellékelt térképpel igyekeznek segíteni. Ebből jól látható, hogy melyek azok a városok és községek, amelyek területén egy, kettő, három, négynél több, vagy éppenséggel száz, magyarul beszélő fogorvos dolgozik. Szintén a térképről leolvasható, hogy az általános fogászaton kívül hol végeznek gyökérkezelést, fogbeültetést vagy -szabályzást, hol működnek gyermekfogászatok és szájsebészetek.
A betűrendben szereplő orvosokról – rendelőjük nevén, címén, telefonszámán kívül – a lista böngészője azt is megtudhatja, ki kötött szerződést az egészségbiztosítási pénztárral. Ez ugyan egy minimális keret, azonban a rendkívül nehéz anyagi helyzetben lévő idős személyeknek az is számít. A betegek segítésén túl pedig a marosvásárhelyi magyar orvoslás hírnevét is öregbíti a Studium kiadványa – vélekedett Vass Levente, az alapítvány ügyvezető elnöke, a szaknévsorok kiadásának egyik szorgalmazója.